
A SZŐKE NŐ SZEREPE EURÓPA KULTÚRTÖRTÉNETÉBEN
Karcolat - Cherchez la blonde.
Manapság a „szőke nő” a „kedves butuska” szinonímája. Pedig ez méltatlan és egyoldalú beállítás. Voltaképpen közismert, de nem kellően méltányolt tény, hogy a klasszikus görög filozófia fénykora egy szőke nőnek köszönhető
A nagy Platón mesterének, Szokratésznek a hitvese ugyanis olyan kibírhatatlannak bizonyult, hogy a férj igyekezett minél kevesebb időt tölteni otthon. „Mindenütt jó, de a legkevébé jó otthon.” Inkább csavargott Athén utcáin és a piactéren, az agórán, és fűvel-fával szóba elegyedett. Így született meg a dialogosz, a filozófiai párbeszéd műfaja. Az asszony neve történetesen Xanthippé volt. Márpedig xanthosz = szőke, hippé pedig - bocsánat a szóért – kanca.

Szokratész azonban tényleg okos ember volt. Mikor ráúnt a csavargásra, más megoldást talált. Második feleséget vett, a virágnevű Mirtoszt. Ezzel elérte, hogy a két asszony egymáson köszörülte a nyelvét, őt pedig békén hagyták.
Nem úgy az athéni férfiak. Rosszakarói halálra ítéltették: Méregpoharat kellett kiürítenie. Állítólag ezt akkor tette meg, mikor beengedték hozzá a siralomházba Xanthippét. Ez azonban minden valószínűség szerint csak rosszindulatú rágalom.
Az ókori és középkori Róma világában a nők hajszíne nem játszott jelentős szerepet. Már csak azért sem, mert tetszésük szerint változtatgatták, hála a kozmetikai ipar fejlődésének. Tudós viták tárgya, hogy vajon milyen szerepet játszottak a szőke germán rabszolganők és a szőke parókát viselő prostituáltak a római birodalom bukásában. Azt is homály fedi, hogy Attila Ildikója – germán királylány – szőke volt-e.
A „nagy” francia forradalom idején, Párizsban következett be az intellektuális perverzió felülmúl-hatatlan csúcspontja: a bálványozott Ész istenkísértő oltárraemelése a Notre Dame (Miasszonyunk) székesegyházban. Mademoiselle Thérese-Angélique Aubry, a párizsi Opera népszerű szőke prima-balerinája alakította az istennőt. A Konvent elnöke féltérdre ereszkedve kézcsókkal hódolt neki, mondván: „je vous adore” - „imádlak”. (Elhagyottan, szegényházban halt meg.)
A XIX. században mint annyi minden, a szőke nő is természettudományos kutatás tárgya lett. Maga a nagy Charles Darwin tett kísérletet arra, hogy a pintyek és lepkék után rá is alkalmazza a természetes (és természetesen az ivari) kiválasztódás elméletét. Az eredmény nem volt meggyőző. Darwin a továbbiakban növényekkel foglalkozott, és botanikusként lett a Royal Society tagja.
A XX. században ismét felbukkant a szőke nő, és pedig nem csak mint Rejtő Jenő (P. Howard) „Szőke ciklona”. Hanem két nagyon is valóságos, de szimbólummá vált szőke nő személyében.
Ezek: A tengeren túl a „szex-bomba” Marilyn Monroe, a tengeren innen pedig „a nép hercegnője”, Lady Diana. (Megjegyzendő, hogy a szuperszőke Marilyn Monroe eredetileg barnahajú volt. )
A xanthogynogenetika mai állása szerint a szőke nő fejlődéstani tévedés, génállomány-hiba, a jégkorszak idején létrejött géncsoport- mutáció. Skandináviában és Kanadában behatóan tanulmányozták. Öröklődés-dinamikája, nem-domináns volta azt valószínűsíti, hogy kb. 200 év múlva el fog tűnni. Tehát védelemre szorul.

Oroszországban 2008-ban meg is alakult a Szőke Nők Pártja, többezer taggal. De fő az óvatosság: A párt elnöke – férfi. Főtitkára, Marija Volosina pedig barnahajú. Véleménye szerint a szőkeség nem hajszín, hanem lelkiállapot. Bárki lehet szőke – belül.
A tökéletes állapot persze az, amikor egy nő kívül-belül szőke.
Nem csoda, hogy vannak némileg kiábrándult férfiak, akik szerint sötétben minden nő szőke.
Akárhogy is: Isten éltesse őket!

